钦定古今图书集成/明伦汇编/官常典/第480卷 > 厍狄干
## 钦定古今图书集成/明伦汇编/官常典/第480卷 > 厍狄干

按《北齐书》本传，“干善无人也。曾祖越豆眷，魏道武时
以功割善无之西腊汗山地方百里以处之。后率部
落北迁，因家朔方。干梗直少言，有武艺。魏正光初，除
扫逆党，授将军，宿卫于内。以家在寒乡，不宜毒暑，冬
得入京师，夏归乡里。孝昌元年，北边扰乱，奔云中，为
刺史费穆送于尔朱荣，以军主随荣入洛。后从神武”
起兵，破四胡于韩陵，封广平县公，寻进郡公。河阴之
役，诸将大捷，唯干兵退。神武以其旧功，竟不责黜。寻
转太保、太傅。及高仲密以武牢叛，神武讨之，以干为
大都督前驱。干上道不过家，见侯景不遑食，景使骑
追馈之。时文帝自将兵至洛阳，军容甚盛，诸将未欲
南度，干决计济河。神武大兵继至，遂大破之。还为定
州刺史，不闲吏事，事多烦扰，然清约自居，不为吏人
所患。迁太师。天保初，以干元勋佐命，封章武郡王，转
太宰。干尚神武妹乐陵长公主，以亲地见待。自预勤
王，常总大众，威望之重，为诸将所伏。而为性严猛，曾
诣京师，魏谯王元孝友于公门言戏过度，诸公无能
面折者，干正色责之，孝友大惭，时人称善。薨，赠假黄
钺、太宰，给辒辌车，谥曰景烈。干不知书，署名为“干”字，
逆上画之，时人谓之“穿锥。”又有武将王周者，署名先
为“吉”而后成，其外二人至子孙始并知书。干皇建初，
配享神武庙庭。